32002R0349
L 055/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 349/2002 НА КОМИСИЯТА
от 25 февруари 2002 година
за изменение на Регламент (ЕО) № 896/2001 относно определяне на подробни правила за прилагане на Регламент (ЕИО) № 404/93 на Съвета по отношение на режима на внос на банани в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 404/93 на Съвета от 13 февруари 1993 г. относно общата организация на пазара на банани (1), последно изменен с Регламент (ЕО) № 2587/2001 (2), и по-специално член 20 от него,
като има предвид, че:
(1)
Регламент (ЕО) № 896/2001 на Комисията (3), последно изменен с Регламент (ЕО) № 2351/2001 (4), определя подробни правила за прилагане на Регламент (ЕИО) № 404/93, приложими от 1 юли 2001 г. за управлението на тарифните квоти при вноса, предвидени в член 18, параграф 1 от последния регламент.
(2)
С член 18, параграф 1 от Регламент (ЕИО) № 404/93, изменен с Регламент (ЕО) № 2587/2001, се променят тарифните квоти за внос от 1 януари 2002 г., като се намалява обемът на тарифната квота В от 100 000 тона и достъпът до нея се ограничава до продуктите с произход страните от АКТБ. Вследствие на тези промени е целесъобразно да се вземе предвид фактът, че структурите на търговския цикъл, отнасящи се до продукти от страните АКТБ, се характеризират с по-голямо интегриране на отделните търговски операции, които се осъществяват в по-голямата си част от традиционните оператори, определени в член 3, параграф 1 от Регламент (ЕО) № 896/2001. За да се осигури регулярност на вносните потоци, като едновременно с това се предостави на нетрадиционните оператори част от тарифната квота В, която би им позволила да продължат дейността си в тази търговия, и за да се насърчи засилената конкуренция, би било подходящо да се адаптира разпределението на тарифната квота В между традиционни и нетрадиционни оператори и съответно да се измени член 2 от посочения регламент. Новото разпределение съответства повече на реално осъществените операции от всяка от двете категории оператори през трите последни години.
(3)
Приложението на Регламент (ЕО) № 896/2001 посочва органите във всяка държава-членка, които са компетентни да издават вносни лицензии за банани от трети страни. Предвид данните, съобщени от няколко държави-членки, би било уместно да се измени приложението на същия регламент.
(4)
Като се имат предвид сроковете, фиксирани от Регламент (ЕО) № 896/2001, разпоредбите на настоящия регламент трябва да влязат в сила незабавно.
(5)
Управителният комитет за бананите не е предоставил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 896/2001 се изменя, както следва:
1.
Член 2 се заменя със следното:
„Член 2
1. Тарифните квоти А и Б, предвидени в член 18, параграф 1, букви а) и б), от Регламент (ЕИО) № 404/93, са установени до:
а)
83 % за традиционните оператори А/Б по смисъла на член 3, параграф 2 от настоящия регламент;
б)
17 % за нетрадиционните оператори А/Б по смисъла на член 6 от настоящия регламент.
2. Тарифната квота В, предвидена в член 18, параграф 1, буква в) от Регламент (ЕИО) № 404/93, е установена до:
а)
89 % за традиционните оператори В по смисъла на член 3, параграф 3 от настоящия регламент;
б)
11 % за нетрадиционните оператори В по смисъла на член 6 от настоящия регламент.“
2.
Приложението се заменя с приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 февруари 2002 година.